চিতার খাঁচায় বন্দি মাতাল! যোগীরাজ্যে বন দফতরের কী হাল দেখুন

ওয়েব ডেস্ক: এলাকায় উৎপাত করছে চিতাবাঘ (Leopard)। তাই বাঘমামাকে ধরতে খাঁচা বানিয়েছিল বন দফতর (Forest Department)। লোহার তৈরি সেই খাঁচা (Iron Cage) বসানো হয়েছিল চিতার যাতায়াতের রাস্তায়। কিন্তু খাঁচার দরজা খুলতেই অবাক বন দফতরের কর্মীরা। আসলে এই ‘বাঘ বন্দি খেলা’য় চিতা তো ধরা পড়লই না, উল্টে খাঁচায় বন্দি হল এক মদ্যপ ব্যক্তি (Drunken Man)। যোগীরাজ্যের এই ঘটনার একটি ভিডিও ক্লিপ এখন সোশ্যাল মিডিয়ায় ভাইরাল (Viral Video)। সেই সঙ্গে প্রশ্ন উঠছে সে রাজ্যের বন দফতরের ব্যাবস্থাপনা নিয়েও।

বৃহস্পতিবার রাতে এই ঘটনা ঘটে উত্তরপ্রদেশের (Uttar Pradesh) বহরাইচ জেলায়। সেখানের কাতারনিয়াঘাট বন্যপ্রাণ সংলগ্ন এক গ্রামে চিতাবাঘের আতঙ্ক ছড়িয়েছে গত কয়েকদিন ধরেই। বুধবার সন্ধ্যায় ৫৫ বছরের এক প্রৌঢ়াকে আচমকা আক্রমণ করে মেরে ফেলে এক চিতাবাঘ। এই ঘটনার পর থেকেই এলাকায় তীব্র আতঙ্ক ছড়িয়ে পড়ে। সেই কারণে চিতাটিকে ধরতে লোহার খাঁচা পেতেছিল বন দফতর। সেই খাঁচার ভিতরে টোপ হিসেবে বেঁধে রাখা হয়েছিল একটি ছাগলকে।

আরও পড়ুন: সারের অপেক্ষায় ২ দিন ধরে লাইনে দাঁড়িয়ে মৃত্যু বৃদ্ধার! চাঞ্চল্য

কিন্তু শুক্রবার সকালে দেখা গেল, চিতাবাঘ নয়, খাঁচার ভিতরে বন্দি প্রদীপ নামের এক গ্রামবাসী। স্থানীয়দের দাবি, প্রদীপ প্রতিদিনই মদ পান করত। বৃহস্পতিবার নেশাগ্রস্ত অবস্থায় সে কোনওভাবে খাঁচার ভিতরে ঢুকে পড়ে বলে জানিয়েছেন বন দফতরের কর্মীরা। তবে স্থানীয়দের মধ্যে অনেকেরই অভিযোগ, ছাগল চুরি করতে খাঁচায় ঢুকতে গিয়ে আটকে পড়ে ওই মদ্যপ ব্যক্তি।

দরজা বন্ধ হতেই তিনি চিৎকার করে সাহায্য চান। এমনকি ফোন করে গ্রামবাসীদেরও খবর দেন। গ্রামের প্রধান তৎক্ষণাৎ বন দফতর ও থানায় খবর দিলে বনকর্মী ও পুলিশ ঘটনাস্থলে পৌঁছে প্রায় দুই ঘণ্টার চেষ্টায় প্রদীপকে নিরাপদে বের করে আনে। বন দফতর জানিয়েছে, এবারে ধরা না পড়লেও খুনী চিতাবাঘটিকে ধরার চেষ্টা অব্যাহত থাকবে।